**. סצינת פתיחה מתוך "קיר זכוכית" מאת אורן יעקובי**

ברלין - בוקר. רחל יוצאת מחדר השינה שלה, ממהרת לדלת הכניסה, אוספת את עיתון הבוקר ומחפשת בהתרגשות ומתח את טור הביקורת. מוצאת וקוראת אותו. רגע של מתח, ואז היא מתפרצת בשמחה. רוקדת ברחבי הדירה שלה, מחפשת את הטלפון שלה ומחייגת.
נתניה (ישראל) - לילה. הטלפון של נצח מצלצל, הוא נמצא במיטה עם בחורה, תוך שהם מתמזמזים הוא בודק את הטלפון שלו. רואה שאחותו מצלצלת אליו מברלין.

נצח: שיט... אני חייב לענות!

בחורה: עכשיו?!

*נצח עונה לשיחה.*

רחל: הלו? נצח?

נצח: אני מחפש אותך כבר יומיים!

רחל: מה הלחץ? קרה משהו?

נצח: לא משהו קריטי, אני צריך לדבר איתך, תקשיבי -

*הבחורה נושכת את הכתף של נצח ומנסה למשוך אותו חזרה למיטה*

נצח: אחחחח! נו! שירלי, לא עכשיו …

בחורה: קוראים לי ליאת, יא בן זונה!

*הבחורה קמה בהפגנתיות ויוצאת.*

רחל: מה קרה? איפה אתה?

נצח: ליאת! פאק! אני יודע. אני יודע.... (*בטלפון לאחותו)* אני 'יהרוג' אותך!

*רחל אוספת אלבום גדול ומהודר, ותוך כדי המשך השיחה, היא גוזרת את הביקורת מהעיתון, ומדביקה באלבום הביקורות*

*והכתבות שלה.*

רחל: אותי? מה אני אשמה?

נצח: אחר כך , תקשיבי. יש לי משהו לספר לך -

רחל: קודם אני! תקשיב לביקורת שכתבו עליי הבוקר, רגע אני אתרגם לך את זה... “בקטע הסולו שלה, הוכיחה ה... israeli Tänzerin הרקדנית הישראלית, רייצ'ל וולף, יכולותbeeindruckend – זה אומר יכולות טובות.

נצח: אחלה.

רחל: לא טובות – מרשימות

נצח: אחלה.

רחל: ואמא ש'ך זונה.

נצח: אחלה.

רחל: אתה מקשיב לי ?!

נצח: מה? כן. בלט, סולו, ישראלית, יכולות מעולות, אמא זונה, את רוצה עכשיו להקשיב?

רחל: אז אני מבינה שהיום אתה לא מסטול.. אתה יודע מה טוב בביקורת הזאת?

נצח: חוץ מזה שיש לך עכשיו עוד סיבה לעוף על עצמך?

רחל: לא גמד, שהמופע ירוץ הרבה ואז אולי תזיז את התחת שלך ותבוא לברלין לראות אותי רוקדת?

נצח: הספיקה לי ההופעה של הבלט שלך, פה בארץ (או: בתל אביב)

רחל: בפעם המיליון, זה היה עירום **אומנותי!**

נצח: אומנותי?! הבחורות בסרט 'דפוק אותי אם אתה יכול' לא מעיזות לרקוד ככה ערומות. אומנותי, אלק. אני אח שלך, אני לא אמור לראות אותך ערומה. ואני לא רוצה לדבר על אמא, שישבה לידי והחליפה צבעים.

רחל: אז בוא באמת לא נדבר עליה. (*פאוזה*) מה שלומה? עזוב לא רוצה לדעת. בקיצור, תבוא לפה...

נצח: לא יקרה. סתמי רגע. אני הולך לספר לך עכשיו משהו, אבל את לא אומרת לאמא שסיפרתי לך.

רחל: אני לא מדברת איתה כבר שנתיים וחצי, למה שאני אתחיל עכשיו.

נצח: כי היא אצלך.

רחל: איפה?

נצח: בברלין.

רחל: מצחיק. מה רצית לספר לי?

נצח: את זה. אמא טסה לפני יומיים לברלין ו -

רחל: אמא בחיים לא תדרוך פה.

נצח: אני לא צוחק.

רחל: רגע. (*פאוזה*) רגע... אני חשבתי שאני הוזה אתמול, אבל... אז זאת כן היתה היא?... אתמול בהופעה שלי, ראיתי

 בקהל מישהי שנראית כמוה, וחשבתי שזאת היא, אבל – אמרתי לעצמי שזה לא הגיוני. למה היא פה?

נצח: היא הולכת לעשות את מה שסבא ביקש.

רחל: אתה עובד עליי? תגיד שאתה עובד עליי. נו. אתה עובד עלי.

נצח: לא, נו- נשבע לך במכבי תל אביב.

רחל: או.קיי. אז אתה רציני. תן לי להבין, .היא עשתה את מה שהוא ביקש? היא שרפה את הגופה שלו?

נצח: כן.

רחל: איזו חולת נפש. והיא הביאה איתה את האפר שלו לפה? לברלין?

נצח: בינגו. ופה את נכנסת לתמונה. אני צריך שתעזרי לה עם הצוואה של סבא.

רחל: לעזור לה, עם הצוואה של השופט? לא יקרה ו- לא יקרה. היא שלחה אותך לבקש ממני, אה?

נצח: לא. ואסור שהיא תדע שסיפרתי לך. תראי ללי , בסדר, את לא מדברת איתה ו-

רחל: בוא נדייק. היא לא מדברת איתי.

נצח: מה שתגידי, ואני יודע שאת לא מי יודע מה חיבבת את סבא.

רחל: לא סבלתי אותו, אתה מתכוון.

נצח: אבל היא צריכה עזרה.

רחל: אז שתבקש!

נצח: את מכירה אותה, היא תמות לפני שהיא תבקש ממך עזרה.

רחל: אם זה מה שהיא מרגישה שהיא צריכה לעשות? אני לא אעצור אותה.

נצח: טוב תשכחי מזה. תשכחי שביקשתי.

רחל: למה אתה לא פה? למה לא באת איתה?

נצח: כי היא לא הסכימה שגם אני אהיה בגרמניה. ללי, אולי זה מה שאת צריכה כדי להשלים איתה סוף סוף?

רחל: לא, מה שאני צריכה זה שהיא תבקש סליחה על שנתיים וחצי של חרם.

נצח: אז לא תעזרי לה?

רחל: לא.

נצח: גם לא בשבילי?

רחל: לא גמד. אם היא פה, ולא מנסה ליצור איתי קשר, ועוד היתה בהופעה שלי, ולא אמרה לי כלום,

 אז מצידי היא יכולה לקחת את האפר של השופט ולדחוף אותו ל(תחת שלה)-

נצח: ביי!

הוא מנתק את השיחה.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_